1994R3286 — DA — 05.03.2008 — 002.001

Dette dokument er et dokumentationsredskab, og institutionerne påtager sig intet ansvar herfor

Ændret ved:

▼B

RÅDETS FORORDNING (EF) Nr. 3286/94

af 22. december 1994

om fastsættelse af fællesskabsprocedurer på området for den fælles handelspolitik med henblik på at sikre udøvelsen af Fællesskabets rettigheder i henhold til internationale handelsregler, navnlig regler fastlagt i Verdenshandelsorganisationens regi

RÅDET FOR DEN EUROPÆISKE UNION HAR —

under henvisning til traktaten om oprettelse af Det Europæiske Fællesskab, særlig artikel 113,

under henvisning til forskrifterne om de fælles markedsordninger for landbrugsprodukter samt de forskrifter, der er vedtaget i henhold til traktatens artikel 235, og som gælder for varer fremstillet på basis af landbrugsprodukter, særlig til de bestemmelser deri, som muliggør en fravigelse af det almindelige princip om udelukkende at erstatte kvantitative restriktioner eller foranstaltninger med tilsvarende virkning med de i nævnte forskrifter fastsatte foranstaltninger,

under henvisning til forslag fra Kommissionen,

under henvisning til udtalelse fra Europa-Parlamentet ( 1 ), og

ud fra følgende betragtninger:

Den fælles handelspolitik bør bygge på ensartede principper, navnlig med hensyn til beskyttelse af handelen;

ved Rådets forordning (EØF) nr. 2641/84 af 17. september 1984 om styrkelse af den fælles handelspolitik, særlig med hensyn til beskyttelse mod uretmæssig handelspraksis ( 2 ) indførtes der procedurer, der gjorde det muligt for Fællesskabet:

— at imødegå enhver form for uretmæssig handelspraksis med henblik på at eliminere deraf følgende skade, og

— at sikre, at Fællesskabet fuldt ud kan gøre sine rettigheder gældende i forhold til tredjelandes handelspraksis;

erfaringerne fra anvendelsen af forordning (EØF) nr. 2641/84 har vist, at der stadig er behov for at behandle handelshindringer, der indføres eller videreføres af tredjelande, og at den fremgangsmåde, der er fulgt i nævnte forordning, ikke har været fuldstændig effektiv;

det forekommer derfor nødvendigt at indføre nye og forbedrede fællesskabsprocedurer for at sikre, at Fællesskabet effektivt kan udøve sine rettigheder i henhold til de internationale handelsregler;

de internationale handelsregler er hovedsagelig de regler, der er indført under WTO og angivet i bilagene til WTO-overenskomsten, men der kan også være tale om reglerne i enhver anden aftale, hvori Fællesskabet er part, og hvori der er fastsat regler, der finder anvendelse på handelen mellem Fællesskabet og tredjelande, og det er hensigtsmæssigt at give et klart begreb om den type aftaler, som der henvises til med udtrykket »internationale handelsregler«;

de ovennævnte fællesskabsprocedurer bør baseres på en retlig mekanisme i henhold til fællesskabsretten, der skal være fuldstændig gennemsigtig og sikre, at beslutningen om at beråbe sig Fællesskabets rettigheder i henhold til internationale handelsregler træffes på grundlag af korrekte faktuelle oplysninger og juridisk analyse;

denne mekanisme har det sigte at tilvejebringe proceduremæssige midler til at anmode om, at Fællesskabets institutioner reagerer på handelshindringer, som indføres eller videreføres af tredjelande, og som forårsager skade eller andre negative handelsmæssige virkninger for så vidt der eksisterer en ret til indgreb over for sådanne hindringer i henhold til de relevante internationale regler for samhandel;

medlemsstaternes ret til at anvende denne mekanisme bør ikke indskrænke deres mulighed for at rejse det samme eller tilsvarende spørgsmål gennem de bestående fællesskabsprocedurer og navnlig for det udvalg, der er nedsat i henhold til traktatens artikel 113;

der bør tages hensyn til det ved traktatens artikel 113 nedsatte udvalgs institutionelle rolle ved udarbejdelse af rådgivning for Fællesskabets institutioner om alle handelspolitiske spørgsmål; dette udvalg bør derfor holdes underrettet om udviklingen i individuelle sager, så det kan gøre sig overvejelser om deres bredere politiske konsekvenser;

i det omfang en aftale med et tredjeland forekommer at være det mest hensigtsmæssige middel til at fjerne eller bilægge en uoverensstemmelse, der hidrører fra en handelshindring, skal der desuden føres forhandlinger med henblik herpå i henhold til de procedurer, der er fastsat i traktatens artikel 113, særlig i konsultation med det udvalg der er nedsat i henhold til denne artikel;

det er hensigtsmæssigt at bekræfte, at Fællesskabet skal overholde sine internationale forpligtelser og i tilfælde, hvor sådanne forpligtelser følger af aftaler, opretholde den balance mellem rettigheder og forpligtelser, som det er disse aftalers formål at skabe;

det er endvidere hensigtsmæssigt at bekræfte, at alle foranstaltninger, der træffes i henhold til de pågældende procedurer, også skal være i overensstemmelse med Fællesskabets internationale forpligtelser og ikke foregribe andre foranstaltninger i tilfælde, der ikke er dækket af denne forordning, og som kan vedtages direkte i henhold til traktatens artikel 113;

de procedureregler, som skal følges ved den undersøgelsesprocedure, der fastsættes i denne forordning, skal også bekræftes, særlig vedrørende fællesskabsmyndighedernes og de berørte parters rettigheder og forpligtelser, samt de betingelser, hvorpå de interesserede parter kan få adgang til oplysninger og kræve underretning om de vigtigste kendsgerninger og betragtninger, der er fremkommet ved undersøgelsen;

når Fællesskabet handler i henhold til denne forordning, må det tage i betragtning, at der er behov for hurtig og effektiv indgriben gennem anvendelsen af de beslutningsprocedurer, der foreskrives i forordningen;

inden for rammerne af Fællesskabets internationale rettigheder og forpligtelser påhviler det kun Kommissionen og Rådet at handle for så vidt angår handelshindringer, der indføres eller videreføres af tredjelande, når et indgreb er påkrævet af hensyn til Fællesskabets interesser, og Kommissionen og Rådet bør ved vurderingen af sådanne interesser tage behørigt hensyn til de synspunkter, der fremføres af alle interesserede parter under proceduren —

UDSTEDT FØLGENDE FORORDNING: